รมว.คลังแนะเจรจาปมขัดแย้งส.อ.ท.
"กิตติรัตน์"แนะทุกฝ่ายหันหน้าเจรจาลดขัดแย้งในส.อ.ท. เชื่อปัญหาค่าจ้างไม่ใช่ชนวน ระบุว่า รัฐบาลจะยังถือว่านายพยุงศักดิ์  เป็นประธานอยู่
30 พ.ย. 2555

"กิตติรัตน์"แนะทุกฝ่ายหันหน้าเจรจาลดขัดแย้งในส.อ.ท. เชื่อปัญหาค่าจ้างไม่ใช่ชนวน ระบุว่า รัฐบาลจะยังถือว่านายพยุงศักดิ์  เป็นประธานอยู่
นายกิตติรัตน์ ณ ระนอง รองนายกรัฐมนตรี และ รมว.คลัง กล่าวถึงปัญหาความขัดแย้งในสภาอุตสาหกรรมแห่งประเทศไทย(ส.อ.ท.)ว่า ไม่ว่าจะเป็นใครขัดแย้งกับใคร รัฐบาลก็ไม่ต้องการให้เกิดขึ้น พร้อมกับขอให้ต่างฝ่ายหันหน้ามาพูดจากัน ซึ่งในเรื่องนี้นายประเสริฐ บุญชัยสุข รมว.อุตสาหกรรม ได้ตั้งคณะกรรมการตรวจสอบแล้วทั้งในเรื่องการเรียกประชุมคณะกรรมการ ส.อ.ท. และการลงมติถอดถอนนายพยุงศักดิ์ ชาติสุทธิผล ออกจากตำแหน่งประธานส.อ.ท.นั้นได้ดำเนินการอย่างถูกต้องตามขั้นตอนกฎหมายหรือไม่ เพราะ ส.อ.ท.มีกฎหมายกำกับดูแลอยู่
ทั้งนี้ จากความขัดแย้งดังกล่าวจะส่งผลต่อการทำงานของส.อ.ท.มีปัญหาหรือไม่นั้น นายกิตติรัตน์ มองว่า ขณะนี้ต่างยังต้องทำงานร่วมกันอยู่ ดังนั้นอะไรที่จะสามารถเจรจาลดความขัดแย้งลงได้ก็อยากให้ภายในองค์กรของ ส.อ.ท.ไปช่วยกันพิจารณา           ส่วนกรณีที่หยิบยกเรื่องนายพยุงศักดิ์ ไม่ออกมาปกป้องผู้ประกอบการโดยเฉพาะรายกลางและรายย่อยจากการที่รัฐบาลมีนโยบายปรับขึ้นค่าแรงขั้นต่ำ 300 บาททั่วประเทศในปี 56 มาเป็นประเด็นถอดถอนนายพยุงศักดิ์นั้น นายกิตติรัตน์ กลับมองว่า ที่ผ่านมานายพยุงศักดิ์ เป็นผู้ที่มาแสดงความคิดเห็นในเรื่องนี้กับตนมากที่สุด โดยพยายามทั้งคัดค้านแนวทางดังกล่าวรวมทั้งมีข้อเสนอแนะต่อรัฐบาลเพื่อให้ช่วยเหลือผู้ประกอบการที่ได้รับผลกระทบน้อยที่สุดจากการปรับขึ้นค่าแรงขั้นต่ำ 300 บาททั่วประเทศ           นายกิตติรัตน์ ระบุว่า รัฐบาลจะยังถือว่านายพยุงศักดิ์ ชาติสุทธิผล เป็นประธาน ส.อ.ท.อยู่ในขณะนี้ และจะยังทำงานร่วมกับประธานส.อ.ท.คนปัจจุบัน จนกว่าจะมีความชัดเจนในเรื่องนี้